AΝΑΚΟΙΝΩΣΗ ΤΗΣ ΕΠΙΤΡΟΠΗΣ ΣΤΟ ΕΥΡΩΠΑΪΚΟ ΚΟΙΝΟΒΟΥΛΙΟ, ΣΤΟ ΣΥΜΒΟΥΛΙΟ, ΣΤΗΝ ΟΙΚΟΝΟΜΙΚΗ ΚΑΙ ΚΟΙΝΩΝΙΚΗ ΕΠΙΤΡΟΠΗ ΚΑΙ ΣΤΗΝ ΕΠΙΤΡΟΠΗ ΤΩΝ ΠΕΡΙΦΕΡΕΙΩΝ ΣΤΡΑΤΗΓΙΚΟΙ ΣΤΟΧΟΙ 2000-2005 "Η διαμόρφωση της νέας Ευρώπης"

ΠΕΡΙΕΧΟΜΕΝΑ

Εισαγωγή

1. Προαγωγή νέων μορφών ευρωπαϊκής διακυβέρνησης

2.Σταθεροποίηση της ηπείρου μας και ενίσχυση της φωνής της Ευρώπης στον κόσμο

3.Προς ένα νέο οικονομικό και κοινωνικό πρόγραμμα

4.Καλύτερη ποιότητα ζωής για όλους

5.Συμπεράσματα

εισαγωγη

Ο σημερινός κόσμος, με τις ταχύτατες αλλαγές και τη διάσπασή του, χρειάζεται την Ευρώπη. Η Ευρωπαϊκή Ένωση παρέχει τη ζωντανή απόδειξη ότι η ειρήνη, η σταθερότητα, η ελευθερία και η ευημερία μπορούν να επιτευχθούν σε μια ήπειρο που κάποτε σπαράχτηκε από πολέμους. Το ευρωπαϊκό μας πρότυπο καταδεικνύει ότι μια όλο και στενότερη ένωση λαών είναι δυνατή όταν στηρίζεται σε κοινές αξίες και κοινούς στόχους.

Έχουμε επιτύχει την ενοποίση της Ευρώπης με τη σύσταση, από τις συνθήκες, μοναδικών και καινοτόμων δομών που υπερβαίνουν τα όρια της παραδοσιακής διεθνούς συνεργασίας. Εγκαθιδρύσαμε την ενιαία αγορά και θεσπίσαμε το ευρώ, οι κυβερνήσεις μας συντάσσονται προς οικονομικές πολιτικές που έχουν πλέον αποβεί ευδόκιμες να οδηγήσουν σε μια περίοδο σταθερής ανάπτυξης. Στους γείτονές μας προσφέρεται η επιλογή να συμμετάσχουν στην ευημερία αυτή, και εμείς έχουμε μια χρυσή ευκαιρία να τους παράσχουμε τη δυνατότητα.

Κατά την προσεχή δεκαετία θα συμπληρωθεί η οικονομική μας ενοποίηση, αλλά, ακόμα πιο σημαντικό, θα πάρει μορφή η νέα πολιτική Ευρώπη. Τα πέντε προσεχή έτη θα είναι αποφασιστικής σημασίας.

Ήδη σημειώνεται πρόοδος στην πολιτική ενοποίηση με τη δημιουργία ενός χώρου ελευθερίας, ασφάλειας και δικαιοσύνης και με την ανάπτυξη κοινής εξωτερικής πολιτικής και κοινών πολιτικών ασφάλειας και άμυνας. Τα κοινά μας συμφέροντα και στόχοι εξασφαλίζονται καλύτερα με κοινή προσέγγιση και μέσα.

Η πολιτική ενοποίηση γίνεται πραγματικότητα καθώς πολιτικοί ηγέτες και πολίτες αντιλαμβάνονται ότι οι κοινές αξίες της ελευθερίας, της ειρήνης και σταθερότητας, της δημοκρατίας, των δικαιωμάτων του ανθρώπου, της ανοχής, της ισότητας των φύλων, της αλληλεγγύης και της μη διάκρισης μπορεί να προαχθούν καλύτερα με την εφαρμογή κοινών πολιτικών και με κοινούς θεσμούς. Η πολιτική ενοποίηση πρέπει να συνεχιστεί λαμβάνοντας πλήρως υπόψη την εθνική και τοπική μας ταυτότητα, τον πολιτισμό και τις παραδόσεις του καθενός μας. Γι' αυτό το λόγο είναι σημαντικότατες οι συζητήσεις που διεξάγονται για ένα Ευρωπαϊκό Χάρτη Θεμελιωδών Δικαιωμάτων. Μόνο μια Ευρώπη που συμμερίζεται κοινές θεμελιώδεις αξίες και κοινούς πολιτικούς στόχους, τους οποίους υποστηρίζει με αποτελεσματικότητα, θα είναι σε θέση να αντιμετωπίσει τις τεράστιες προκλήσεις της νέας χιλιετίας.

Οι προκλήσεις είναι πολλές. Μπροστά μας βρίσκεται μια θεμελιώδης μεταβολή της οικονομίας και της κοινωνίας. Η παγκοσμιοποίηση καταλύει τα παραδοσιακά σύνορα. Η ψηφιακή επανάσταση αλλάζει τον τρόπο της επικοινωνίας και ανταπόκρισης. Τα παγκόσμια ζητήματα απαιτούν ολοένα και περισσότερο αντιμετώπιση σε παγκόσμιο επίπεδο.

Οι προκλήσεις αυτές είναι πολύ μεγαλύτερες και πιο σύνθετες απ'ό,τι μιά χώρα μπορεί μόνη της να καταφέρει, ώστε ποτέ άλλοτε να μήν ήταν μεγαλύτερη η ανάγκη για μια συλλογική ευρωπαϊκή αντιμετώπιση. Ο κόσμος στρέφεται προς την Ευρώπη για ηγεσία που να στηρίζεται σε αρχές και οι πολίτες μας περιμένουν από την Ενωση μια αποτελεσματική ευρωπαϊκή δράση, που κατευθύνεται από τις κοινές σε όλους μας ευρωπαϊκές αξίες και ενισχύει την πραγματική ευρωπαϊκή μας ταυτότητα.

Αλλά για να είναι η δράση αποτελεσματική και να παράσχουμε ηγετικό ρόλο, πρέπει να μεταδώσουμε το ρυθμό της αλλαγης στην ίδια τη σύσταση της Ευρωπαϊκής Ένωσης. Θα χρειαστεί περαιτέρω ενοποίηση με τη συστηματική εφαρμογή πολιτικής μεταρρύθμισης για μεταβολή τόσο της οικονομίας όσο και των κοινωνικών συστημάτων μας. Μόνο μια πλήρως εκσυγχρονισμένη Ευρώπη θα είναι αρκετά σθεναρή και προσαρμόσιμη ώστε να αντιμετωπίσει τις προκλήσεις που εχουν τεθεί.

Η Ευρώπη θα χρειαστεί επίσης ισχυρούς θεσμούς που να ανταποκρίνονται σε νέες μορφές δημοκρατικής διακυβέρνησης. Προς το παρόν, η πίστη του κοινού προς τους εθνικούς όσο και τους ευρωπαϊκούς μας πολιτικούς θεσμούς είναι μικρή. Οι πολίτες αισθάνονται απομακρυσμένοι απο αυτούς και ζητούν μεγαλύτερο λόγο στις εξελίξεις σε ευρωπαϊκό επίπεδο.

Έχουμε την πρόθεση να ανταποκριθούμε σ'αυτά τα αιτήματα. Η Επιτροπή έχει ηδη αρχίσει να βάζει τάξη στα δικά της τα πράγματα και η διαδικασία αυτή θα συνεχιστεί απαράβλητα. Είμαστε αποφασισμένοι να εξασφαλίσουμε την επιτυχία της μεταρρύθμισης της Επιτροπής και την ίδια τολμη χρειάζεται να επιδείξουν και τα άλλα θεσμικά όργανα. Η εμπιστοσύνη προς όλα τα όργανα μειώνεται από τα λάθη του καθενός, καθώς για πολλούς δεν υπάρχει σαφής διάκριση μεταξύ τους.

Θέλουμε όμως να προχωρήσουμε περισσότερο σε νέο τρόπο συμπραξης όλων των δημοκρατικών φορέων της Ευρωπαϊκής Ένωσης, στα πλαίσια μιας ευρύτερης βελτίωσης της ευρωπαϊκής διακυβέρνησης. Θέλουμε να επιτύχουμε μια νέα ισορροπία μεταξύ της δράσης της Επιτροπής, των άλλων θεσμικών οργάνων, των κρατών μελών και της κοινωνίας των πολιτών. Στόχος μας είναι να φέρουμε την Ευρώπη πολύ πιο κοντά στον λαό στην υπηρεσία του οποίου βρίσκεται.

Η Ευρώπη που θέλουμε, η Ευρώπη που μπορεί να ασκήσει αληθινά ηγετικό ρόλο στην παγκόσμια σκηνή, θα είναι μια Ευρώπη που ακούει τις προειδοποιήσεις που προέρχονται από την παγκοσμιοποίηση, και κυρίως από αυτούς που αισθάνονται ότι έχουν αποκλειστεί από αυτήν. Αυτό στο οποίο αποσκοπούμε δηλαδή είναι ένα νέο είδος παγκόσμιας διακυβέρνησης για την διαχείριση της παγκόσμιας οικονομίας και του περιβάλλοντος.

Το ευρωπαϊκό πρότυπο ενοποίησης, με σωστή λειτουργία σε ηπειρωτική κλίμακα, αποτελεί κοίτασμα από το οποίο μπορεί και πρέπει να βγούν ιδέες για παγκόσμια διακυβέρνηση. Πρέπει να το προωθήσουμε, χαράσσοντας παράλληλα δίκαιες και σταθερές στρατηγικές σε παγκόσμιο επίπεδο, σε συνεργασία με τους εταίρους μας, ειδικότερα τον αναπτυσσόμενο κόσμο.

Η Επιτροπή έχει να διαδραματίσει κεντρικό ρόλο. Είναι ο εκτελεστικός βραχίονας της Ευρώπης, έχει την πρωτοβουλία ιδεών και προτάσεων, είναι ο θεματοφύλακας των συνθηκών. Η Επιτροπή υπήρξε πάντα η κινητήρια δύναμη για την ευρωπαϊκή ενοποίηση και θα παράσχει ισχυρή ηγεσία κατά τα προσεχή έτη.

Για να εξασφαλίσει την επιτυχία, η Επιτροπή θα δράσει σε στενή συνεργασία με τούς άλλου ευρωπαϊκούς θεσμούς και διαμέσου μιας ενδελεχούς κατανομής εργασίας με τα κράτη μέλη.

Στο πολιτικό προσκήνιο, πρωταρχική προτεραιότητα της Επιτροπής θα είναι να προχωρήσει στη διαδικασία της διεύρυνσης ώστε να σταθεροποιήσουμε την ήπειρό μας και να διασφαλίσουμε την ειρήνη, τη δημοκρατία και τον σεβασμό των ανθρωπίνων δικαιωμάτων σε ολόκληρη την Ευρώπη. Η Βοσνία και το Κοσσυφοπέδιο, τόσο κοντά στα σύνορά μας, δείχνουν πόσο αναγκαίο είναι αυτό. Σκοπεύουμε να επιφέρουμε αυτή τη σταθερότητα όχι μόνο διευρύνοντας την Ένωση, αλλά και οικοδομώντας μια συντονισμένη εξωτερική πολιτική και πολιτική ασφάλειας, και αναπτύσσοντας μια συνεπή πολιτική συνεργασίας με τους γείτονές μας. Αυτό μπορεί να επιτευχθεί μόνο αν γνωρίζει ο καθένας ακριβώς ποιός είναι υπεύθυνος. Μια πληθώρα υπευθύνων καθιστά βέβαιη την αποτυχία. Η σταθεροποίηση των Βαλκανίων απαιτεί ένα πλήρες φάσμα πολιτικής και διοικητικής εξουσίας και υπευθυνότητας, το οποίο η Ευρωπαϊκή Ένωση μπορεί να παράσχει.

Διεύρυνση σημαίνει μεταρρύθμιση των ευρωπαϊκών θεσμών και συνθηκών - έργο που προορίζεται να αναλάβει εφέτος η Διακυβερνητική Διάσκεψη. Η διεύρυνση πρέπει να θεωρηθεί μάλλον ως παράγων που προωθεί την εμβάθυνση της ενοποίησης παρά ως μια παράλληλη συναφής, αλλά ξεχωριστή, διαδικασία.

Ακόμα και εντός της Ένωσης, δεν θα πρέπει να λαμβάνουμε κατ'ανάγκη ως δεδομένες τις αξίες της δημοκρατίας και των ανθρωπίνων δικαιωμάτων που προασπιζόμαστε πέρα από τα σύνορά μας. Είναι θεσμοποιημένες στη συνθήκη μαζί με τα μέσα που εγγυώνται τη διαφύλαξή τους. Εχουμε συνείδηση ότι η Ένωση εχει κατευναστική επίδραση σ'όποιους παράγοντες βρίσκονται στη δική της σφαίρα επιρροής, ενισχύοντας την ανειλημμένη μας δέσμευση για καταπολέμηση της αδιαλλαξίας, του ρατσισμού και της ξενοφοβίας, χωρίς όμως να αποκλείεται ενδεχόμενη ενίσχυση της συνθήκης στο θέμα αυτό, αν υπάρξει ανάγκη.

Στο οικονομικό και κοινωνικό μέτωπο, η προτεραιότητά μας είναι η αντιμετώπιση της ανεργίας. Αυτό σημαίνει ότι θα πρέπει να επωφεληθούμε από την οικονομική ανάκαμψη για να εφαρμόσουμε διαρθρωτικές μεταρρυθμίσεις, να απορροφήσουμε ταχύτερα τη νέα τεχνολογία, να βελτιώσουμε την αποτελεσματικότητα της έρευνας στην Ευρώπη, να εκσυγχρονίσουμε το εργασιακό περιβάλλον, να προωθήσουμε τις επενδύσεις και τις σύγχρονες υποδομές και να δημιουργήσουμε ένα ειδικευμένο εργατικό δυναμικό, που να έχει κατάρτιση στην πληροφορική, του οποίου οι ιδέες θα μεταδίδονται στην αγορά αμέσως. Στόχος μας πρέπει να είναι οι μακροπρόθεσμα υψηλοί ρυθμοί ανάπτυξης της οικονομίας και η ανταγωνιστικότητα.

Θα εργασθούμε επίσης με σκοπό να βελτιώσουμε και να εκσυγχρονίσουμε το κοινωνικό μας πρότυπο - ακριβώς για να είμαστε σε θέση να το διατηρήσουμε μέσα σ' ένα κόσμο όπου η ταχεία και ανεξέλεγκτη αλλαγή απειλεί να δημιουργήσει βαθύτερο χάσμα μεταξύ εχόντων και ενδεών. Θα βελτιώσουμε τον κοινωνικό διάλογο και τον διάλογο των πολιτών. Με γηράσκοντα πληθυσμό και συρρικνούμενο εργατικό δυναμικό, θα ενθαρρύνουμε την μεταρρύθμιση της κοινωνικής προστασίας, της υγειονομικής περίθαλψης και των συνταξιοδοτικών συστημάτων στην Ευρώπη. Στόχος μας είναι να δημιουργήσουμε ένα κράτος πρόνοιας, που βασιζεται στην αλληλεγγύη και παραμένει δίκαιο, στοργικό και αλληλέγγειο, μέσα σ' ένα κλίμα ιδιαίτερα προσεκτικό ως προς τα δημόσια οικονομικά.

Αντιμετωπίζοντας αυτές τις προκλήσεις, η Ένωση θα δώσει μεγάλη προσοχή στις απόψεις των πολιτών. Πέρα από τις ανησυχίες για θέσεις εργασίας και για την οικονομία, ο κόσμος στρέφεται όλο και περισσότερο προς την Ευρώπη για δράση προς όφελος του περιβάλλοντος, για την ασφάλεια και την ποιότητα ζωής του. Οι πολίτες επιθυμούν υπεύθυνους και αποτελεσματικούς θέσμούς που τους επιτρέπουν να συμμετέχουν στον τρόπο διακυβέρνησης της Ευρώπης και λαμβάνουν υπόψη τον πολιτιστικό πλούτο, τις διαφορές και παραδόσεις τους.

Για τους λόγους αυτούς, η Επιτροπή θα επιδιώξει, κατά την προσεχή πενταετία, τέσσερις στρατηγικούς στόχους:

- Προαγωγή νέων μορφών ευρωπαϊκής διακυβέρνησης. Αυτό σημαίνει προσπάθεια για μεγαλύτερη συμμετοχή του πολίτη στον τρόπο λειτουργίας της Ευρώπης· μεγαλύτερη αποτελεσματικότητα και διαφάνεια στην λειτουργία των θεσμικών οργάνων, και ειδικότερα διαμέσου της μεταρρύθμισης της Επιτροπής, που θα δώσει το παράδειγμα στους άλλους φορείς· προσαρμογή των θεσμικών οργάνων στις ανάγκες της διεύρυνσης· σύσταση νέων μορφών συμπραξης μεταξύ των διαφόρων παραγόντων που υπεισέρχονται στον τρόπο διακυβέρνησης στην Ευρώπη· καθως και την παροχή ενεργούς και διακεκριμένης συμβολής της Ευρώπης στην ανάπτυξη της παγκόσμιας διακυβέρνησης.

- Σταθερή Ευρώπη με ισχυρότερη φωνή στον κόσμο. Ως πρώτη προτεραιότητα, θα επιδιώξουμε την επιτυχία της διεύρυνσης, καθώς και την χάραξη μιας πραγματικής πολιτικής συνεργασίας με τους νέους γείτονές μας εκτός. Θα επιδιώξουμε επίσης στενότερη συνεργασία μεταξύ ευρωπαϊκών θεσμών και μεταξύ κρατών μελών, καθώς και τη δυνατότητα να αναλάβει η Ευρώπη ηγετικό ρόλο στη ανοικοδόμηση της νέας παγκόσμιας οικονομίας.

- Νέο οικονομικό και κοινωνικό πρόγραμμα. Αυτό σημαίνει εκσυγχρονισμό της οικονομίας μας για την ψηφιακή εποχή με τρόπο που θα προάγει την απασχόληση και τη σταθερή ανάπτυξη, και παράλληλη τροποποίηση των συστημάτων μας κοινωνικής προστασίας για την οικοδόμηση μιας δίκαιης και στοργικής κοινωνίας.

- Καλύτερη ποιότητα ζωής. Στο σημείο αυτό πρέπει να εξασφαλίσουμε αποτελεσματική αντιμετώπιση σε θέματα που επηρεάζουν την καθημερινή ζωή των πολιτών μας, μεταξύ άλλων το περιβάλλον, η ασφάλεια στα τρόφιμα, τα δικαιώματα των καταναλωτών, η δικαιοσύνη και η ασφάλεια από την εγκληματικότητα.

Αυτές είναι οι προκλήσεις που θα αντιμετωπίσουμε κατά την επόμενη δεκαετία. Ο κόσμος μας παρακολουθεί καθώς ανερχόμαστε στο ύψος αυτών των προκλήσεων. Ας κάνουμε τη δεκαετία αυτή μια δεκαετία επιτυχίας - τη δεκαετία της Ευρώπης.

1. προαγωγη νεων μορφων ευρωπαϊκησ διακυβερνησησ

Η αντιμετώπιση των περίπλοκων προκλήσεων μπροστά μας απαιτεί νέες μορφές ευρωπαϊκής διακυβέρνησης. Αυτό δεν αποτελεί αποκλειστική αρμοδιότητα των θεσμών της Ευρωπαϊκής Ένωσης. Οι κυβερνήσεις και τα κοινοβούλια, οι περιφερειακές και οι τοπικές αρχές, αποτελούν αναπόσπαστο τμήμα του τρόπου ευρωπαϊκής διακυβέρνησης. Είναι όλοι υπεύθυνοι για διαμόρφωση, εφαρμογή και παρουσίαση πολιτικής.

Για παράδειγμα, η κοινή γεωργική πολιτική εφαρμόζεται σε πολύ μεγάλο βαθμό από εθνικούς φορείς. Η διαρθρωτική πολιτική και η πολιτική της συνοχής της Ένωσης εκπονείται και τίθεται σε εφαρμογή σε συνεργασία με τις περιφέρειες. Πολλά προγράμματα διεξάγονται σε εθνικό και περιφερειακό επίπεδο. Συγκεκριμένα, δεν υπάρχει σχεδόν κανένας τομέας κοινωνικής και οικονομικής πολιτικής που δεν επηρεάζεται από την πολιτική και τη νομοθεσία της Ευρωπαϊκής Ένωσης, και στην διαχείριση του οποίου οι αρχές των κρατών μελών δεν συμμετέχουν ως τμήμα της ευρωπαϊκής διακυβέρνησης.

Όμως ο κόσμος δεν βλέπει την κατάσταση υπό το πρίσμα αυτό. Οι ευρωπαίοι πολίτες ελάχιστα ταυτίζονται, σαν να ήταν δικές τους, με τις δομές που καθορίζουν τη ζωή τους. Ελάχιστοι είναι εκείνοι που κάνουν διάκριση ανάμεσα στους θεσμούς, οι περισσότεροι θεωρούν ότι εθνικές και ευρωπαϊκές πολιτικές είναι δυο κόσμοι ξεχωριστοί, και όλα συγχέονται μέσα στην αφηρημένη έννοια "οι Βρυξέλλες". Η αλήθεια όμως είναι ότι "οι Βρυξέλλες" είμαστε όλοι εμείς.

Η διεπίδραση εθνικού τρόπου διακυβέρνησης αφενός και μηχανισμού λήψεως αποφάσεων της ΕΕ αφετέρου έχει ενισχυθεί σε μεγάλο βαθμό κατά τα τελευταία χρόνια. Ο μακρο-οικονομικός συντονισμός, οι κατευθυντήριες γραμμές για την απασχόληση και η διαδικασία του Κάρντιφ για διαρθρωτικές μεταρρυθμίσεις αποτελούν επιβεβαίωση μιας διαδικασίας ευρωπαϊκής διακυβέρνησης εντός της οποίας ο συντονισμός των εθνικών και των κοινοτικών πολιτικών είναι αλληλένδετοι και ενισχύονται αμοιβαία.

Οι μεγάλες προκλήσεις του νέου αιώνα, οπως παγκοσμιοποίηση, γηράσκων πληθυσμός, επανάσταση του ίντερνετ, δημιουργία θέσεων απασχόλησης και περιεκτική κοινωνία, όλα απαιτούν την περαιτέρω εμβάθυνση αυτής της διαδικασίας. Για τη διαχείριση της ευρωπαϊκής διακυβέρνησης, χρειαζόμαστε ισχυρούς θεσμούς, συλλογικό όραμα και μια κινητήρια δύναμη. Απαιτείται όμως ακόμα δημοκρατικός έλεγχος και πλήρης ανάμιξη των πολιτών μας.

Στη γνώμη της για την Διακυβερνητική Διάσκεψη, η Επιτροπή κατέστησε σαφές ότι η Ένωση έχει ανάγκη από αποτελεσματικά και ρωμαλέα θεσμικά όργανα που συνδέονται με τους πολίτες μας, ειδικότερα ενόψει της διεύρυνσης. Η διευρυμένη Ένωση θα πρέπει να είναι και πλατύτερη και ισχυρότερη. Οι φιλοδοξίες της ΔΔ θα πρέπει να είναι στο ύψος των προσδοκιών ενός πληθυσμού που υπερβαίνει τα 500 εκατομμύρια Ευρωπαίων για ειρήνη, σταθερότητα και ευημερία. Θα πρέπει επίσης να αποφύγουν την εξασθένιση των παλαιότερων επιτευγμάτων.

Η Επιτροπή πρέπει να παραμείνει κατευθυντήρια δύναμη σ' αυτή τη διαδικασία, τόσο με το όραμά όσο και με τη δράση της. Η Επιτροπή θα·ασχοληθεί περισσότερο με τις κύριες λειτουργίες της, τη χάραξη πολιτικής, την πολιτική πρωτοβουλία, την επιβολή της κοινοτικής νομοθεσίας, την παρακολούθηση των κοινωνικών και οικονομικών εξελίξεων, την διέγερση, διαπραγμάτεύση και, αν παραστεί ανάγκη, νομοθετική δράση. Σήμερα, σχεδόν το ήμισυ των υπαλλήλων της Επιτροπής απασχολούνται πλήρως με εκτελεστικά καθήκοντα, εφαρμοστικές πολιτικές, και τη διαχείριση και έλεγχο προγραμμάτων και έργων.

Θα χρειαστεί να καθορίσουμε σαφώς τις προτεραιότητές μας και να τις προσαρμόσουμε προς τους ανθρώπινους και χρηματοδοτικούς πόρους που είναι διαθέσιμοι. Πρέπει να κάνουμε κατόπιν χρήση αυτών των πόρων κατα τον πιο αποτελεσματικό τρόπο. Σ'αυτό θα δωθεί νέα ώθηση από το Λευκό Βιβλίο μας για την μεταρρύθμιση. Ωστόσο, η επαναφορά στις κύριες δραστηριότητες δεν μπορεί να γίνει μόνο από την Επιτροπή. Απαιτεί αντίστοιχη αποφασιστικότητα τόσο από το Συμβούλιο όσο και από το Κοινοβούλιο. Το ίδιο ισχύει και για την εφαρμογή της αρχής της επικουρικότητας.

Η παραχώρηση αρμοδιοτήτων και η αποκέντρωση των καθημερινών εκτελεστικών πράξεων έχει κεντρική σημασία για κάθε νέα μορφή ευρωπαϊκής διακυβέρνησης. Επιπλέον, σε μια διευρυμένη Ευρώπη, πρέπει να επανεξετάσουμε τόσο το περιεχόμενο των πολιτικών μας όσο και τα μέσα πραγματοποίησής τους.

Η ευρωπαϊκή διακυβέρνηση πρέπει να παράσχει στην Ευρωπαϊκή Ένωση τα μέσα για να εκφράζει την άποψή της στον κόσμο με μία φωνή, χωρίς παρεμπόδιση από θεσμικές διαδικασίες και την δομή των τριών πυλώνων. Πολλά είναι αυτά που μπορούμε να προσφέρουμε από την πείρα μας σχετικά με την ενοποίηση και το μοναδικό κοινωνικό μας πρότυπο. Είμαστε παγκόσμιος παράγοντας και ηγετικό στοιχείο στούς τομείς του εμπορίου, της αναπτυξιακής βοήθειας και της χρηματοοικονομίας. Ωστόσο η Ένωση δεν αντιπροσωπεύεται πλήρως σε διεθνείς χρηματοπιστωτικούς οργανισμούς ή στα όργανα των Ηνωμένων Εθνών. Αυτή η ανωμαλία πρέπει να διορθωθεί. Η εκκολαπτόμενη πολιτική της Ευρώπης για την ασφάλεια και την άμυνα αποτελεί ένα ακόμα λόγο για να αποκτήσει η Ένωση ισχυρή και συνεπή φωνή εντός της ηπείρου μας και πέρα από αυτήν.

Πάνω απ' όλα, οι πολίτες μας πρέπει να έχουν διαρκή συμμετοχή στην διαμόρφωση και την εφαρμογή πολιτικής. Ως εκ τούτου, η παρούσα Επιτροπή θα εκπληρώσει την υπόσχεσή της για ανοιχτή διακυβέρνηση και ευθύνη.

Η κοινωνία των πολιτών διαδραματίζει σημαντικότατο ρόλο μέσα σ' αυτό το πλαίσιο. Η Επιτροπή θα παρουσιάσει προσεχώς μια πρωτοβουλία για τον τρόπο που θα ενισχυθεί η φωνή της κοινωνίας των πολιτών στη διαδικασία της διαμόρφωσης και της εφαρμογής πολιτικής για να εξασφαλιστεί η αρμόζουσα αντιπροσώπευση της κοινωνικής και οικονομικής πολυμορφίας της Ευρώπης στο επίπεδο της Ευρωπαϊκής Ένωσης.

Ως συμβολή στην προώθηση νέων μορφών ευρωπαϊκής διακυβέρνησης, η Επιτροπή προτίθεται να παρουσιάσει σχετικό Λευκό Βιβλίο.

2. σταθεροποιηση της ηπειρου μασ και ενισχυση τησ φωνησ τησ ευρωπησ στον κοσμο

Η Ευρώπη βρίσκεται μπροστά στη τριπλή πρόκληση των γεωπολιτικών αναστατώσεων, της διαχείρισης της παγκοσμιοποίησης και της εξασθένισης του διεθνούς συστήματος.

Η Ευρώπη βρίσκεται στο επίκεντρο σημαντικών γεωπολιτικών μεταλλαγών. Η εξέλιξη αυτή είναι φορέας ελπίδας και ανανέωσης αλλά ταυτόχρονα πηγή αβεβαιότητας και αστάθειας.

Στόχοι μας είναι η σταθεροποίηση της ηπείρου και η διάδοση των θεμελιωδών αξιών μας. Η φιλοδοξία μας πρέπει να είναι να εξαγάγουμε τη σταθερότητά μας και την ευημερία μας.

Για να γίνει αυτό, πρέπει να συνεχίσουμε τη στρατηγική της διεύρυνσης που συνιστά μοναδική ευκαιρία να διευρυνθεί ο χώρος ελευθερίας, σταθερότητας, ευημερίας και ειρήνης. Δεν διευρύνουμε μόνο μια περιοχή εμπορίου, αλλά μια άνευ προηγουμένου χωρική οργάνωση, οι λαοί της οποίας μοιράζονται τις ίδιες αξίες και τις ίδιες φιλοδοξίες. Η Επιτροπή αναμένει ότι θα υποδεχθεί τα πρώτα νέα μέλη πριν από το τέλος της θητείας της. Οι υποψήφιες χώρες θα πρέπει να κριθούν με βάση την αξιολόγηση της καθεμιάς ξεχωριστά και πρέπει να κινητοποιηθούν όλα τα μέσα για να υποστηριχθούν οι προσπάθειές τους. Μια τέτοια φιλοδοξία δεν μένει χωρίς μέγιστες επιπτώσεις επί των θεσμών και πολιτικών μας.

Θα χρειαστεί επίσης να τεθούν σε εφαρμογή αυθεντικές στρατηγικές σύμπραξης με τις όμορες των συνόρων της διευρυμένης Ευρώπης χώρες. Τα σύνορά μας δεν πρέπει να αποτελέσουν μια νέα διαχωριστική γραμμή μεταξύ σταθερότητας και ευμάρειας από τη μια πλευρά και αστάθειας, συγκρούσεων και αναπτυξιακής καθυστέρησης από την άλλη. Η διαδικασία σταθεροποίησης και συνεργασίας των Βαλκανίων πρέπει να συνεχιστεί, προκειμένου να προσεγγίσουν αυτές οι χώρες τις δομές της Ένωσης. Πρέπει να ενισχυθεί η συνεργασία με τη Ρωσία και την Ουκρανία, με βάση την κοινή στρατηγική μας, καθώς και να αναπτυχθουν οι σχέσεις με τις χώρες του Καυκάσου. Στη Μεσόγειο, η Διαδικασία της Βαρκελόνης αποτελεί τη σπονδυλική στήλη μιας συνολικής στρατηγικής, που περιλαμβάνει μεγαλύτερη στήριξη της ειρηνευτικής διαδικασίας για τη Μέση Ανατολή και την ενίσχυση των πολιτικών μας σχέσεων με τις χώρες του Μαχρέμπ. Μακροπρόθεσμα, θα πρέπει να επιτρέψει τη δημιουργία μιας εταιρικής σχέσης που θα στηρίζεται στο κράτος δικαίου και τη αυτοενισχυόμενη ανάπτυξη.

Η παγκοσμιοποίηση προσφέρει νέες ευκαιρίες για τις συναλλαγές, τις επενδύσεις και την τεχνολογική ανάπτυξη. Προκαλεί όμως ορισμένα αρνητικά αποτελέσματα. Η διαδικασία έχει επιφέρει περισσότερο τάσεις αποκλεισμού παρά προσέγγισης, και ενίσχυσε τις ανισότητες μεταξύ χωρών, και, μέσα στις χώρες, μεταξύ κοινωνικών ομάδων και περιφερειών. Εξάλλου, η ανάδειξη παγκοσμίων παραγόντων με συνολικές στρατηγικές μπορεί να οδηγήσει σε περιθωριοποίηση των δημοκρατικών μηχανισμών και στην αμφισβήτηση των πολιτικών σταθερής ανάπτυξης.

Στόχος της Ευρώπης πρέπει να είναι να συμβιβαστεί η παγκοσμιοποίηση με τα κοινά συμφέροντα της κοινωνίας. Η κρίση του 1997 κατέδειξε σαφώς ότι η διαδικασία αυτή δεν μπορεί να εγκαταλειφθεί στην τύχη της. Πρέπει να μεγιστοποιηθεί το δυναμικό και να ελαχιστοποιηθούν τα μη επιθυμητά αποτελέσματα. Η Ένωση πρέπει να συμβάλλει ουσιαστικά στην αναμόρφωση της διεθνούς οικονομικής αρχιτεκτονικής και στη δημιουργία ενός μηχανισμού συλλογικής διακυβέρνησης.

Η Ένωση πρέπει να επιδιώξει μεγαλύτερη συνοχή στη διαχείριση της παγκόσμιας οικονομίας, μια σταδιακή ενσωμάτωση των υπό ανάπτυξη χωρών, μια αυτοενισχυόμενη ανάπτυξη και των καθορισμό νέων "κανόνων του παιγνιδιού", απαραίτητων ώστε τα οφέλη της παγκοσμιοποίησης να μπορέσουν να κατανεμηθούν δίκαια προς όφελος όσο γίνεται περισσοτέρων. Πρέπει να οριστούν κατώτατα απαιτούμενα όρια για τον ανταγωνισμό, τα κοινωνικά και περιβαλλοντικά πρότυπα και τις επενδύσεις.

Η Ευρώπη επιβεβαιώνει το στρατηγικό της ενδιαφέρον για την αναζωπύρωση του Κύκλου της Χιλιετίας, και στη συνέχεια της συνόδου του Σηάτλ, το ενδιαφέρον της για την αναμόρφωση της λειτουργίας του Παγκόσμιου Οργανισμού Εμπορίου.

Η αδυναμία του διεθνούς συστήματος, η κλιμάκωση των συγκρούσεων, η επέκταση της φτώχειας, η εξάπλωση του οργανωμένου εγκλήματος, απαιτούν την αποφασιστική δράση της Ένωσης.

Στόχος μας είναι να κάνουμε την Ευρώπη παγκόσμιο παράγοντα, με πολιτικό βάρος αντίστοιχο προς το ύψος της οικονομικής μας δύναμης· ένα παράγοντα ικανό να εκφράζεται με φωνή ισχυρή και να επηρεάζει τη διεξαγωγή των διεθνών υποθέσεων.

Πρέπει να επωφεληθούμε από τις νέες διατάξεις της συνθήκης και να αναπτύξουμε μια αληθινή ευρωπαϊκή πολιτική ασφάλειας, σε στενή συνεργασία με τον Ανώτατο Αντιπρόσωπο. Πρέπει επίσης να αναπτύξουμε στρατιωτικούς και μη μηχανισμούς στο πλαίσιο μιας πολιτικής για την άμυνα και την ασφάλεια. Σε αυτή τη διαδικασία, η Επιτροπή προτίθεται να διαδραματίσει πλήρως τον ρόλο της παρέχοντας συμβολή πολιτικού χαρακτήρα, και όχι απλώς τεχνική συνδρομή. Αυτό συνεπάγεται ειδικότερα τη σύσταση ενός συστήματος πρόληψης και διαχείρισης των κρίσεων ενσωματωμένου με τα όργανα στη διάθεση της κοινότητας, και τη δημιουργία ταμείου άμεσης παρέμβασης σε κρίσεις μη στρατιωτικής φύσεως.

Η Ευρώπη πρέπει να ενισχύσει τον ρόλο της ως εταίρου αλληλέγγυου με τις υπό ανάπτυξη χώρες, και να επανεστιάσει τη δράση της στην καταπολέμηση της φτώχειας. Η προβολή σε παγκόσμια κλίμακα των βασικών αξιών μας και επιδίωξη των στόχων μας για αυτοενισχυόμενη ανάπτυξη πρέπει να υλοποιηθούν με ισχυρή αλληλεγγύη, υποστηριζόμενη από μια εμπορική πολιτική που θα λαμβάνει υπόψη τα κοινά συμφέροντα. Πέρα από την αναπτυξιακή συνεργασία, στόχος μας πρέπει να είναι η ενσωμάτωση αυτών των χωρών στην παγκόσμια οικονομία και η ενθάρρυνση των ορθών εσωτερικών στρατηγικών. Ο στόχος αυτός πρέπει να εκφράζεται με ενισχυμένη συνοχή του συνόλου των πολιτικών μας που έχουν επίπτωση στις υπό ανάπτυξη χώρες. Η ενισχυμένη αυτή συνοχή θα επιτευχθεί ειδικότερα με μεγαλύτερο συντονισμό και συμπληρωματικότητα προς τις ενέργειες των κρατών μελών.

Στην εξωτερική της δράση, η Κοινότητα εχει πρόβλεψη και θέτει σε εφαρμογή προγράμματα ενισχύσεων. Η αξιοπιστία της Ένωσης και η επιδίωξη των στρατηγικών της στόχων συνοδεύονται αναπόφευκτα από ριζική βελτίωση της αποτελεσματικότητας και του αντίκτυπου των ενεργειών αυτών. Η Επιτροπή προτίθεται να αντιμετωπίσει αποφασιστικά αυτό το πρόβλημα και βασίζεται στη συνδρομή των άλλων θεσμών, για να θέσει σε εφαρμογή ένα απλούστερο και λειτουργικότερο σύστημα.

3. προς ενα νεο οικονομικο και κοινωνικο προγραμμα

Η Ευρώπη γίνεται μια ενιαία οικονομική οντότητα. Ως η μεγαλύτερη εμπορική δύναμη και ο μεγαλύτερος πιστωτικός παράγων στον κόσμο, η Ευρωπαϊκή Ένωση αποτελεί μέγιστο φορέα στην παγκόσμια οικονομία. Η αναπτυξιακή της επίδοση συγκρίνεται ευνοϊκά με αυτήν των Ηνωμένων Πολιτειών σε μακροπρόθεσμη βάση. Εντούτοις, τα τελευταία χρόνια οι ρυθμοί ανάπτυξης και απασχόλησης στις Ηνωμένες Πολιτείες έχουν υπερβεί τους αντίστοιχους ρυθμούς της Ένωσης.

Η Ευρώπη πρέπει να γίνει μια παγκοσμίως ανταγωνιστική οικονομία βασισμένη στη γνώση και την καινοτομία και σε μια στρατηγική σταθερής οικονομικής ανάπτυξης. Η ενιαία αγορά και το ενιαίο νόμισμα προσδίδουν στην Ευρώπη το αναγκαίο βάρος που απαιτείται για την άντληση του μέγιστου οφέλους από τις παγκόσμιες αγορές και την τεχνολογική επανάσταση. Η επιστημονική και τεχνολογική βάση της Ευρώπης είναι ισχυρή, αλλά η υποχρησιμοποίηση των πόρων αποτελεί τη μεγαλύτερη αδυναμία της Ευρώπης. Το δυναμικό μας πρέπει να αφεθεί ελεύθερο.

Αυτό γίνεται πλέον εμφανές στον τομέα της απασχόλησης. Πάνω από 15 εκατομμύρια άτομα αναζητούν αυτή τη στιγμή εργασία. Η ανεργία αποτελεί την κύρια πηγή φτώχειας και κοινωνικού αποκλεισμού, γεγονός που δημιουργεί αβάσταχτη πίεση στα συστήματα κοινωνικής ασφάλισης. Στο μέλλον, θα υπάρχουν λιγότερα άτομα ενεργούς ηλικίας οι συνεισφορές των οποίων θα συντηρούν τον μη ενεργό πληθυσμό.

Η Ευρώπη εχει καθυστέρηση σε σχέση με τους κυριότερους ανταγωνιστές της, ιδιαίτερα τις Ηνωμένες Πολιτείες, ως προς τις επιδόσεις σε τομείς όπως το ηλεκτρονικό εμπόριο και οι πλουτοπαραγωγικές τεχνολογίες, ειδικότερα οι τεχνολογίες πληροφόρησης. Σε άλλους τομείς ωστόσο, όπως οι κινητές επικοινωνίες, η Ευρώπη κατέχει ηγετική θέση στον κόσμο.

Η ενέργεια θα αποτελέσει ουσιαστικό παράγοντα στην ανταγωνιστικότητα και την οικονομική ανάπτυξη της Ευρώπης. Η Επιτροπή θα εγκαινιάσει συζητήσεις για την ενέργεια και ειδικότερα για τα θέματα των πηγών ανεφοδιασμού που εξακολουθούν να έχουν στρατηγικής φύσεως σημασία.

Η Ένωση χρειάζεται ένα νέο οικονομικό και κοινωνικό πρόγραμμα για να δημιουργήσει μια ανταγωνιστική και ανοικτή οικονομία που θα βασίζεται στη γνώση και θα προωθήσει ισχυρή και διαρκή ανάπτυξη, πλήρη απασχόληση και κοινωνική συνοχή.

Το μακρο-οικονομικό κλίμα είναι ευνοϊκό, δεδομένου ότι η ευρωπαϊκή οικονομία αναμένεται ότι θα επιδείξει υψηλούς ρυθμούς οικονομικής ανάπτυξης κατά τα επόμενα έτη. Χάρη στο ευρώ έχει δημιουργηθεί μια οικουμενική αποδοχή της οικονομικής σταθερότητας - κοινή συναίνεση για σταθερές τιμές, υγιή δημόσια οικονομικά και συγκράτηση των μισθών. Η πλήρης εφαρμογή της γραμμής αυτής θα μας οδηγήσει προς ένα δυναμισμό, που θα ενθαρρύνει την καινοτομία και τη σταθερή ανάπτυξη κατά την επόμενη δεκαετία.

Οι προτεραιότητες για συντονισμένη δράση τόσο σε επίπεδο Ευρωπαϊκής Ένωσης όσο και σε εθνικό επίπεδο είναι οι εξής:

- Να επιδιωχθεί η πλήρης απασχόληση ως στόχος οικονομικής και κοινωνικής πολιτικής, και να μειωθεί η ανεργία στα επίπεδα που έχουν ήδη επιτύχει οι χώρες με τις καλύτερες επιδόσεις.

- Να δημιουργηθεί ένας νέος οικονομικός δυναμισμός με οικονομική μεταρρύθμιση των αγορών εργασίας, της παραγωγής και των κεφαλαίων με σκοπό την ενθάρρυνση της καινοτομίας και του επιχειρηματικού πνεύματος. Η μεταρρύθμιση αυτή θα ενισχυθεί με την αυστηρή εφαρμογή των κανόνων του ανταγωνισμού και με μεγαλύτερη πρόοδο στον συντονισμό της φορολογικής πολιτικής. Η μετάβαση προς μια κοινωνία της πληροφορίας θα πρέπει να γίνει αντικείμενο της ίδιας πολιτικής δράσης και προσοχής που καταβλήθηκε για την δημιουργία της ενιαίας αγοράς και τη θέσπιση του ενιαίου νομίσματος. Το προσεχές Ευρωπαϊκό Συμβούλιο στη Λισαβόνα αναμένεται ότι θα παράσχει την ώθηση για τις αναγκαίες μεταρρυθμίσεις.

- Να γίνουν οι συντάξεις ασφαλείς και σταθερές με συνδυασμό αφενός μεταρρυθμίσεων που θα παράγουν απασχόληση βελτιώνοντας την εισοδηματική βάση των συντάξεων, και αφετέρου αναθεώρησης των συνταξιοδοτικών συστημάτων ενόψει της νέας δημογραφικής και υγειονομικής κατάστασης στην Ευρώπη. Τα κράτη μέλη θα παραμείνουν αρμόδια για τον εκσυγχρονισμό των συστημάτων κοινωνικής προστασίας, αλλά το αποτέλεσμα της μεταρρύθμισης αποτελεί ζήτημα κοινής μέριμνας. Ο ρόλος της Ευρωπαϊκής Ένωσης είναι να στηρίξει τις προσπάθειες των κρατών μελών για εκσυγχρονισμό.

- Να αναπτυχθεί ευρωπαϊκή στρατηγική για την καταπολέμηση του κοινωνικού αποκλεισμού, τον περιορισμό της φτώχειας και των διαφορών μεταξύ των περιφερειών και των εδαφών της Ευρώπης. Για τον σκοπό αυτό, η Επιτροπή θα αναπτύξει περαιτέρω το πρόγραμμα της κοινωνικής της πολιτικής για τα προσεχή έτη. Θα επιδιώξει να συγκεντρώσει σε ένα συντονισμένο σύνολο την κοινοτική δράση που αφορά την απασχόληση, το εργασιακό περιβάλλον, την κοινωνική προστασία, τον κοινωνικό διάλογο, τις ίσες ευκαιρίες, την καταπολέμηση των διακρίσεων και τη δράση υπέρ της κοινωνικής περιεκτικότητας. Η Επιτροπή θα ενθαρρύνει τα κράτη μέλη στην επιδίωξη των φιλόδοξων αλλά ρεαλιστικών στόχων τους.

- Να αναθεωρηθεί η ποιότητα των δημοσίων δαπανών και η μακροπρόθεσμη σταθερότητα των δημόσιων οικονομικών. Η ποιότητα και η σύνθεση των δημόσιων οικονομικών είναι καθοριστικά στοιχεία στη συμβολή του δημόσιου τομέα στην ανάπτυξη και την απασχόληση. Πρέπει επίσης να διασφαλίσουμε ότι τα δημόσια οικονομικά παραμένουν σε διαρκή αυτοενίσχυση. Εντός του πλαισίου του Συμφώνου για τη σταθερότητα και την ανάπτυξη, η Επιτροπή είναι έτοιμη να υποβάλει προτάσεις, για να εμβαθύνει και να διευρύνει το πεδίο ελέγχου του χώρου αυτού.

- Να ενθαρρυνθεί η ευρωπαϊκή έρευνα με τη βελτίωση της συνοχής και της αποτελεσματικότητας της έρευνας που γίνεται σε εθνικό επίπεδο. Η Επιτροπή θα συνεχίσει τη συζήτηση που εγκαινιάστηκε πρόσφατα για τη δημιουργία ενός ευρωπαϊκού ερευνητικού χώρου.

- Να ενθαρρυνθεί η επένδυση στο ανθρώπινο κεφάλαιο με την προετοιμασία των νέων για μια κοινωνία που βασίζεται στη γνώση, και με την ανάπτυξη των οπτικοακουστικών βιομηχανιών και των βιομηχανιών παραγωγής περιεχομένου πολυμέσων.

- Είναι επίσης αναγκαίο να αναπτυχθεί και να ενισχυθεί το ευρωπαϊκό γεωργικό πρότυπο, για να αυξηθεί ο ανταγωνισμός στον τομέα αυτό, να εξασφαλιστεί η αυτοενισχυόμενη ιδιότητά του και να προαχθούν ύπαιθρος και ζωτικής σημασίας αγροτικές περιοχές.

4. καλυτερη ποιοτητα ζωησ για ολουσ

Πέρα από τις ανησυχίες μας για την απασχόληση, την κατάσταση της οικονομίας και την ανάγκη για δίκαιη κοινωνία, η Ευρώπη αναμένεται όλο και περισσότερο να συμβάλλει αποτελεσματικά στη βελτίωση της ποιότητας ζωής μας και στην επιβεβαίωση της ευρωπαϊκής ιθαγένειας αναγνωρίζοντας την πλούσια και ποικίλη πολιτιστική, γλωσσική και εθνική κληρονομιά μας.

Τα προβλήματα της εγκληματικότητας και της προσωπικής ασφάλειας δεν σταματούν πλέον στις εθνικές μεθορίους. Οι πολίτες έχουν την απαίτηση τα δικαιώματά τους να προστατεύονται και να μπορούν να επιβληθούν οπουδήποτε εντός της Ένωσης.

Η Ένωση πρέπει να επιταχύνει τη δημιουργία ενός χώρου ελευθερίας, δικαιοσύνης και ασφάλειας, εντός του οποίου ο πολίτης θα αισθάνεται προστατευμένος και όπου θα μπορεί να ασκεί αποτελεσματικά τα δικαιώματά του. Η Επιτροπή θα συνεχίσει τις εργασίες της για τη θέσπιση ενός Ευρωπαϊκού Χάρτη Θεμελιωδών Δικαιωμάτων και θα διατυπώσει τις προτάσεις της για την εφαρμογή του φιλόδοξου προγράμματος που αποφασίστηκε από τα κράτη μέλη στο Τάμπερε και που αποβλέπει στο να κάνει την Ένωση ένα χώρο ελευθερίας, ασφάλειας και δικαιοσύνης. Η Επιτροπή προτίθεται, μεταξύ άλλων, να προτείνει την ανάπτυξη μιας πραγματικά ευρωπαϊκής πολιτικής για το άσυλο και τη μετανάστευση. Επιθυμεί εξάλλου να ενισχύσει τη βοήθεια και την συνεργασία στο δικαστικό τομέα και να διαμορφώσει μια προσέγγιση που θα καταπολεμήσει αποτελεσματικά κάθε μορφή εγκληματικότητας.

Η υποβάθμιση του περιβάλλοντος εγγίζει ανησυχητικά όρια, ενώ είναι περιορισμένης διάρκειας τα σημερινά αναπτυξιακά πρότυπα. Τούτο προκαλεί πραγματική ανησυχία και αγανάκτηση, και απαιτεί συλλογική και αποφασιστική αντίδραση.

Η απάντηση της Ένωσης στις προσδοκίες αυτές είναι πολυδιάστατη. Πρέπει κατα πρώτο λόγο να είναι μια στρατηγική για αυτοενισχυόμενη ανάπτυξη, που θα συμβιβάζει ανάπτυξη του περιβάλλοντος, κοινωνική πρόοδο και σταθερα υψηλή οικονομική ανάπτυξη. Η συνέχεια που θα δοθεί στην Παγκόσμια Διάσκεψη του Ρίο, μετά από μία δεκαετία, αναμένεται ότι θα σημειώσει νέα εκκίνηση προς μια στρατηγική αυτοενισχυόμενης ανάπτυξης σε παγκόσμιο επίπεδο. Οι κυριότεροι στόχοι είναι η περαιτέρω πρόοδος στην συμπερίληψη της περιβαλλοντικής διάστασης στις άλλες πολιτικές και τομείς της οικονομίας, απτά αποτελέσματα σε ευρωπαϊκό και παγκόσμιο επίπεδο των δεσμεύσεων που αναλήφθηκαν στο Κυότο, και νέες προσπάθειες για την καταπολέμηση των κλιματικών αλλαγών. Εξάλλου, θα πρέπει να βελτιωθεί και να συμπληρωθεί η περιβαλλοντική μας νομοθεσία, και να τεθεί σε πλήρη εφαρμογή.

Οι πολίτες επιμένουν, και δικαίως, στην ανάγκη να επιβληθούν οι πλέον αυστηρές προδιαγραφές. ως προς την ασφάλεια των τροφίμων. Ανησυχούν για τον αντίκτυπο των νέων τεχνολογιών και των νέων τρόπων εργασίας μέσα σε μια Ευρώπη με όλο και πιο χαλαρά εσωτερικά σύνορα. Έχουν την απαίτηση να ενισχυθεί η προστασία των δικαιώματών τους εντός της ενιαίας αγοράς.

Η Επιτροπή προτίθεται να εκθέσει τις προτάσεις της στο Λευκό Βιβλίο για την ασφάλεια των τροφίμων και να προτείνει τη σύσταση ενός ευρωπαϊκού δημόσιου φορέα στον τομέα της διατροφής. Η Επιτροπή έχει την πρόθεση να προαγάγει τη δημιουργία μεγαλύτερης εμπιστοσύνης των πολιτών και των καταναλωτών, για παράδειγμα στο ηλεκτρονικό εμπόριο.

Οι πολίτες έχουν ακόμα την απαίτηση να αντιμετωπίσει η Ευρώπη τα προβλήματα στον τομέα των μεταφορων, της ασφάλειας των πτήσεων και των καθυστερήσεων στις εναέριες συγκοινωνίες καθώς και της συμφόρησης των αστικών κέντρων, προσφέροντας λύσεις που θα συμβιβάζουν τις ανάγκες ως προς την ασφάλεια των μεταφορικών μέσωνκαι την ενισχυμένη κινητικότητα αφενός με τις περιβαλλοντικές απαιτήσεις αφετέρου.

Η Επιτροπή προτίθεται να προτείνει τη δημιουργία ενός πραγματικά ενοποιημένου ευρωπαϊκού χώρου μεταφορών, ειδικότερα με τη δημιουργία ενιαίου εναέριου χώρου και την ανάπτυξη των ιευρωπαϊκών δικτύων. Προς τον σκοπό αυτό, θα εκμεταλλευθεί πλήρως τις νέες τεχνολογίες ώστε να συνεισφέρει στη δημιουργία ενός ευφυούς και πολυσυνθέτου συστήματος μεταφορών. Θα προτείνει επίσης τη σύσταση ενός ευρωπαϊκού δημόσιου φορέα για την εναέρια ασφάλεια, και έχει την πρόθεση να ενισχύσει τους κανόνες ασφαλείας και την επαγγελματική κατάρτιση στον ναυτιλιακό τομέα.

5. συμπερασματα

Τα πέντε χρόνια της Επιτροπής υπό την προεδρία του κ. Prodi θα είναι μια περίοδος μεγάλων αλλαγών. Η ανοικοδόμηση της Ευρώπης θα συνεχισθεί και ταυτόχρονα η Ένωση θα εγκαινιάσει μια διαδικασία διεύρυνσης που θα οδηγήσει, στο τέλος, στην [επαν]ενοποίηση της ηπείρου μας.

Πολλοί επιμέρους στόχοι έχουν ήδη επισημανθεί. Η Διακυβερνητική Διάσκεψη αναμένεται να ολοκληρωθεί πριν από το τέλος του έτους. Τα χαρτονομίσματα και τα νομίσματα του ευρώ θα τεθούν σε κυκλοφορία τον Ιανουάριο 2002, και η Ένωση θα είναι σε θέση να υποδεχθεί νέα μέλη μέχρι το τέλος του ιδίου έτους. Τον Ιούλιο 2004 θα διεξαχθούν οι εκλογές για το Ευρωπαϊκό Κοινοβούλιο. Η προετοιμασία για τη διεύρυνση και τις συνέπειές της θα αποτελέσει τη βάση για την αναθεώρηση των δημοσιονομικών προοπτικών της Ευρωπαϊκής Ένωσης, το αργότερο μέχρι το 2006.

Η Επιτροπή είναι έτοιμη για δράση, και είμαστε πρόθυμοι να κριθούμε από τις επιδόσεις μας κατά την προσεχή πενταετία, ειδικότερα από την επιτυχία που θα σημειωθεί κατά την εκτέλεση των προτεραιοτήτων που περιέχονται στο παρόν πρόγραμμα.

- Θα ολοκληρώσουμε με επιτυχία τις εσωτερικές μεταρρυθμίσεις μας, δίδοντας ιδιαίτερη προσοχή στις κύριες αρμοδιότητες.

- Θα διεξαγάγουμε σθεναρά τις διαπραγματεύσεις για τη διεύρυνση και θα βοηθήσουμε στην ανάπτυξη αποτελεσματικής συνεργασίας με τους άμεσους γείτονές μας.

- Θα επιδιώξουμε να εξασφαλίσουμε, με την έναρξη ενός περιεκτικού Γύρου της Χιλιετίας, ότι οι δυνάμεις της παγκοσμιοποίησης τίθενται στην υπηρεσία των αναγκών του κόσμου και ότι διασφαλίζεται η αυτοενισχυόμενη ανάπτυξη.

- Θα επιμείνουμε στη χάραξη ενός νέου οικονομικού και κοινωνικού προγράμματος, που θα αποσκοπεί στην αύξηση της ανταγωνιστικότητας και τη δημιουργία θέσεων απασχόλησης.

- Θα βοηθήσουμε ώστε να γίνει η Ευρώπη ένας καλύτερος και ασφαλέστερος χώρος ζωής, αναλαμβάνοντας δράση στον τομέα του περιβάλλοντος και θέτοντας σε εφαρμογή τις αποφάσεις του Τάμπερε και τα μέτρα που εκτίθενται στο Λευκό Βιβλίο για την ασφάλεια των τροφίμων.

- Θα διαδραματίσουμε ηγετικό ρόλο κατά τις συζητήσεις για τον τρόπο διακυβέρνησης της διευρυμένης Ευρώπης ώστε να συμβιβάζονται πολυμορφία και αποκέντρωση με την ανάγκη για ισχυρότερα όργανα και συντονισμένη δράση.

Η πραγματική επιτυχία είναι δυνατή μόνο αν όλοι οι θεσμοί δράσουν σέ συνεννόηση και αν το κοινό δείξει εμπιστοσύνη στην Ευρώπη. Η χαμηλή συμμετοχή στις τελευταίες εκλογές για το Ευρωπαϊκό Κοινοβούλιο καταδεικνύει πόσο αναγκαίο είναι να κερδηθεί εκ νέου η υποστήριξη της κοινής γνώμης υπερ της διαδικασίας της ενοποίησης.

Οι προκλήσεις μπροστά στις οποίες βρισκόμαστε είναι σκληρές. Αν όμως ενεργήσουμε από κοινού, ως Ευρωπαίοι, ενωμένοι με στενούς δεσμούς και έντονη αίσθηση κοινής ταυτότητας, θα μπορέσουμε να αντιμετωπίσουμε τις προκλήσεις αυτές. Μπορούμε να εισέλθουμε στον καινούριο αιώνα με αισιοδοξία και εμπιστοσύνη.

Ας εργαστούμε όλοι μαζί για να δώσουμε σχήμα και δύναμη στη νέα Ευρώπη.